Troster

se inndeling!

Trostefamilien (Turdidae) eller troster (av norr. þrǫstr) er en familie av sangfugler (Passeri) og teller cirka 175 arter, fordelt i 17 slekter, hvorav halvparten er monotypiske. Familien inngår i gruppen Muscicapoidea, der den regnes som søstergruppen til fluesnapperfamilien (Muscicapidae). De fleste artene er insektetere, men noen regnes også som altetere. Artene er kosmopolitisk utbredt, men mest vanlige i den gamle verden. De trives i en rekke habitat, men ikke i ørken og svært tørre områder.

 Taksonomi 
Det er på ingen måte full konsensus om inndelingen av denne familien. En studie publisert i januar 2020 hevder at det er 21 slekter i trostefamilien. Studien tar for seg inndelingen av den tallrike slekten Turdus, som trolig oppsto i vestre del av den palearktiske sone og spredde seg ut videre derfra. Studien viser for eksempel at spredningen til Neotropis gikk via Antillene og kan ha skjedd som én event, som videre har gitt opphav til alle de artene som eksisterer der i dag, uten tilbakespredning til verken den palearktiske sone eller Afrika. Samtidig viser studien at det innbyrdes slektskapet mellom de mange artene i denne slekten ikke kan regnes som avklart.

 Biologi 
Få skiller i fuglenes verden er like vanvittige som mellom trostene og fluesnapperene i den gamle verdenen: begge familiene inkluderer et stort antall arter, og morfologisk spredning gjennom årtusener har skapt stort overlapp mellom dem. Trostene har vanligvis langstrakte kropper med kraftfulle underekstremiteter, ei prominent brystkasse, relativt store hoder og mellomstore nebb. De fleste artene er komfortable på bakken, der de ofte hopper rundt på leten etter begravde virvelløse byttedyr. Selv om de oftest er har ei fjærdrakt med jordfarger, kanskje med en aksent i rustrødt og kontrasterende streker og flekker i svart og grått, er noen arter også delvis eller helt blå. Hannene er mer prangende utfarget og mønstret enn hunnene. Mange har sammensatte plystrende og trillende sanger med en eterisk resonans, og spesielt sangen fra medlemmer i slektene Catharus, Myadestes og Turdus regnes blant de vakreste i fugleverden.

Habitatet varierer, fra tett skog til åpent gressland, men troster pleier å unngå ekstremt tørre områder. Kosten består i hovedsak av små virvelløse dyr, inkludert insekter, fåbørstemakker og edderkopper, men de eter også mye frukt og noen jakter og eter også sekundært små virveldyr. Frukt er spesielt viktig for mange av artene gjennom vintermånedene.

 Inndeling 
Inndelingen følger Birds of the World og er i henhold til Winkler, Billerman & Lovette (2020). Norske navn på gruppene følger Norsk navnekomité for fugl og er i henhold til Syvertsen et al. (2008, 2017).

 Passeriformes, spurvefugler
 Passeri, sangfugler
 Passerida
 Muscicapoidea
 Buphagidae, oksehakkerfamilien (monotypisk, 2 arter)
 Mimidae, spottefuglfamilien (10 slekter, 34 arter)
 Sturnidae, stærfamilien (35 slekter, 123 arter)
 Cinclidae, fossekallfamilien (monotypisk, 5 arter)
 Turdidae, trostefamilien (17 slekter, 175 arter)
 Grandala, monotypisk
 Sialia, 3 arter
 Stizorhina, 2 arter
 Neocossyphus, 2 arter
 Myadestes, 13 arter
 Zoothera, 22 arter
 Cataponera, monotypisk
 Chlamydochaera, monotypisk
 Cochoa, 4 arter
 Ixoreus, monotypisk
 Catharus, 13 arter
 Hylocichla, monotypisk
 Entomodestes, 2 arter
 Cichlopsis, monotypisk
 Ridgwayia, monotypisk
 Geokichla, 21 arter
 Turdus, 86 arter
 Muscicapidae, fluesnapperfamilien (49 slekter, 322 arter)

 Referanser 
Batista, R., Olsson, U., Andermann, T., Aleixo, A., Ribas, C. C., & Antonelli, A. (2020). Phylogenomics and biogeography of the world's thrushes (Aves, Turdus): new evidence for a more parsimonious evolutionary history. Proceedings of the Royal Society B, 287(1919), 20192400. DOI: https://doi.org/10.1098/rspb.2019.2400

Syvertsen, P. O., Ree, V., Hansen, O. B., Syvertsen, Ø., Bergan, M., Kvam, H., Viker, M. & Axelsen, T. 2008. Virksomheten til Norsk navnekomité for fugl (NNKF) 1990-2008. Norske navn på verdens fugler. Norsk Ornitologisk Forening. www.birdlife.no (publisert 22.5.2008). Besøkt 2016-04-10

Syvertsen, P.O., M. Bergan, O.B. Hansen, H. Kvam, V. Ree og Ø. Syvertsen 2017: Ny verdensliste med norske fuglenavn. Norsk Ornitologisk Forenings hjemmesider: http://www.birdlife.no/fuglekunnskap/navn/om.php

Winkler, D. W., S. M. Billerman, and I.J. Lovette (2020). Thrushes and Allies (Turdidae), version 1.0. In Birds of the World (S. M. Billerman, B. K. Keeney, P. G. Rodewald, and T. S. Schulenberg, Editors). Cornell Lab of Ornithology, Ithaca, NY, USA. https://doi.org/10.2173/bow.turdid1.01

 Eksterne lenker 



Kategori:Fugler formelt beskrevet i 1815
Kategori:Dyr formelt beskrevet av Constantine Samuel Rafinesque